REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/472-21

19. novembar 2021. godine

B e o g r a d

ZAPISNIK

14. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 18. NOVEMBA 2021. GODINE

Sednica je počela u 14,00 časova.

Sednici je predsedavao prof. dr Marko Atlagić, zamenik predsednika Odbora.

Sednici su prisustvovali članovi Odbora: Miloš Banđur, Milica Dačić, Nevena Đurić, dr Mihailo Jokić, Bratislav Jugović, Nandor Kiš, Dunja Simonović Bratić, Milijana Sakić, Goran Spasojević, Ljubiša Stojmirović i Samira Ćosović.

Sednici nisu prisustvovali članovi Odbora: Nataša Jovanović, Sofija Maksimović , Vladica Maričić, i Života Starčević, kao ni njihovi zamenici.

Sednici nije prisustvovao Jahja Fehratović, zamenik člana Odbora

Sednici su, na poziv zamenika predsednika Odbora, prisustvovali predstavnici Ministartva prosvete, nauke i tehnološkog razvoja: prof. dr Ivica Radović, državni sekretar, Srđan Brajović, pomoćnik ministra za investicije i Dragan Nikolić, savetnik u Ministrstvu i predstavnice Ministarstva finansija: Mirjana Lakić i Milica Milenković, samostalne savetnice.

Na predlog zamenika predsednika Odbora je, jednoglasno (10 glasova - ZA), usvojen sledeći dnevni red:

D n e v n i r e d:

1. Razmatranje Predloga zakona o budžetu Republike Srbije za 2022. godinu, Razdeo 26 – Ministarstvo prosvete, nauke i tehnološkog razvoja.

Tokom razmatranja Prve tačke dnevnog reda, sednici Odbora su pristupili članovi Odbora: Bratislav Jugović i Prof. Dr Ljubiša Stojmirović.

Prva tačka dnevnog reda**:** **Razmatranje Predloga zakona o budžetu Republike Srbije za 2022. godinu, Razdeo 26 – Ministarstvo prosvete, nauke i tehnološkog razvoja.**

Pre prelaska na rad po utvrđenom dnevnom redu, zamenik predsednika Odbora je obavestio članove Odbora da, u skladu sa članom 173. Poslovnika Narodne skupštine, pre pretresa na sednici Narodne skupštine, predlog budžeta mogu da razmatraju odbori Narodne skupštine, u skladu sa svojim delokrugom, koji svoje izveštaje dostavljaju nadležnom odboru - Odboru za finansije, republički budžet i kontrolu trošenja javnih sredstava.

Izvestilac odbora ima pravo da obrazlaže izveštaj na početku pretresa predloga budžeta na sednici nadležnog odbora.

Uvodne napomene povodom ove tačke dnevnog reda izneo je prof. dr Ivica Radović, državni sekretar u Ministrstvu prosvete, nauke i tehnološkog razvoja i istakao da je Vlada Republike Srbije u budžetu za 2022. godinu prepoznala ulogu obrazovanja i da su opredeljena sredstva, pre svega za infrastrukturu, te se nakon gotovo 50 godina planira izgradnja objekata za obrazovanje, kao i rekonstrukcija objekata koji to zahtevaju. Ovim Predlogom budžeta se ulaže u budućnost, jer je ulaganje u nove tehnologije, ulaganje u budućnost. O samim iznosima sredstava koja su opredeljena, navedeno je precizno u samom tekstu planiranog budžeta.

Srđan Brajović, pomoćnik ministra prosvete, nauke i tehnološkog razvoja je istakao da je Nacrt budžeta za 2022. godinu urađen na osnovu smernica Ministrstva finansija, a suština je, kako je naglasio, da se drži okvir budžeta za 2021. godinu, sa proširenjima samo u onim stavkama sa kojima je Ministarstvo finansija saglasno. Sam Budžet za 2022. godinu za Ministarstvo prosvete, nauke i tehnološkog razvoja iznosi 252,8 milijardi dinara i veći je u odnosu na 2021. godinu za 17 milijardi dinara, dok je u odnosu na drugi rebalans Budžeta iz oktobra meseca, veći za 13 milijardi dinara. Najveći iznos tih sredstava je proizvod odluke da se povećaju zarade za sve zaposlene u obrazovnom sistemu, a jedan deo u iznosu od milijardu dinara je opredeljen i za nauku i odnosi se na tender koji bi trebalo da bude raspisan u januaru ili februaru mesecu 2022. godine. Ostala sredstva se odnose na tekuće poslove. Ukupni iznos sredstava koji je opredeljen za infrastrukturu iznosi oko 9,2 milijarde dinara. ali je potrebno istaći da su određene rekonstrukcije celokupne infrastrukture rađene i u toku ove godine, a Ministrstvo se trudilo da sredstva koja su opredeljena za narednu godinu budu raspoređena ravnopravno po školama na celoj teritoriji Republike Srbije. Kada je u pitanju školski sistem, Tokom izlaganja, g-din Brajović je istakao da će se rezultati rada iz ove godine videti tek u narednoj godini. Naime, ove godine je uloženo oko 32 miliona evra (iz kreditne linije) i oko 10 miliona sredstava iz budžeta u potpunu digitalizaciju osnovnog i srednjeg obrazovanja (opremanje IT kabineta u svim osnovnim i srednjim školama u Srbiji). Mali problem predstavlja činjenica da je ova kreditna linija iz inostranstva nešto usporena i kasni otprilike za godinu dana. Važno je istaći da će ulaganje u najnoviju tehnologiju u potpunosti omogućiti „*on line“* nastavu, kao i sam rad u celokupnom obrazovanju, tačnije kreiranje pojedinačnih naloga učenika, koji će ih pratiti kroz celo školovanje.

Mirjana Lukić, samostalni savetnik u Ministrstvu finansija, ukratko je pojasnila na koji način se pripremao budžet za 2022. godinu i u kojim delovima budžeta se mogu pratiti određeni pokazatelji po sektorima. Budžetom za 2022. godinu je predviđen rast BDP za preko 4 procenta, a deficit će iznositi oko 3 procenta BDP. Rashodi su smanjeni u odnosu na drugi rebalans budžeta iz oktobra meseca tekuće godine a prihodi su povećani za 1,88 procenata. Za obrazovanje je izdvojeno oko 5 procenata više sredstava u odnosu na drugi rebalans a najznačajnija sredstva koja su izvojena, grubo iznose 18 milijardi dinara za naučno istraživačku delatnost, 3,1 milijarde dinara za modernizaciju infrastrukture osnovnih škola, 3,2 milijarde dinara za subvencije za nauku, 2,3 milijarde dinara za podršku realizaciji četvorogodišnjeg pripremnog programa i 1,7 miliona za modernizaciju infrastrukture srednjih škola.

U diskusiji su učestvovali dr Mihailo Jokić i Bratislav Jugović, članovi odbora.

Dr Mihailo Jokić je izneo primedbu predstavnicima Ministarstva finansija što nisu na adekvatan način pripremili Izveštaj za ovu sednicu Odbora, jer bi struktura Izveštaja trebalo da sadrži uporedne kolone, kako bi se videlo koliko sredstava je opredeljeno a koliko je utrošeno, te adekvatna diskusija na tu temu nije moguća. Takođe, Mihailo Jokić je imao primedbu na deo opredeljenih sredstava na poziciji Usluge po ugovoru, jer kako je rekao, ne postoji struktura i ne vidi se za koje namene se troše ta sredstva, da li su to primanja koja se isplaćuju zaposlenima u obrazovanju, koja oni ne prijavljuju kao lično primanje. Ta pozicija bi trebalo da sadrži vidljivu i namenu i strukturu. Tokom izlaganja izneo je primedbu na sredstva koja su izvojena za narednu godinu, a odnose se na đačke zadruge. Naime, primedba se odnosila na broj đačkih zadruga koje su planirane u budžetu, jer je njihov broj i za prethodnu godinu bio osam, kao i za naredu a u projekcijama za 2023. i 2024. godinu taj broj ostaje isti. Primedba se odnosi na činjenicu da đačke zadruge predstavljaju instrument pomoću koga se razvija i unapređuje dualno obrazovanje, jer objedinjuje rad i učenika i nastavnika i stvara dohodak, tačnije profit i postavlja se pitanje da li je Republika Srbija i dalje zagovornik dualnog obrazovanja koje je uvedeno prethodne godine.

Bratislav Jugović je podržao primedbu koja se odnosi na strukturu sredstava pozicije Ugovora o delu i predložio da se javno objave na sajtu obrazovnih ustanova, podaci o tome ko je sve primio naknade koje su isplaćene sa ove pozicije.

Prof. dr Ivica Radović je pojasnio da se sa pozicije Usluge po ugovoru isplaćuju zarade zaposlenima u naučnim institutima, jer oni nisu kategorisani u Katalogu radnih mesta, koji nije ni napravljen, te su se svi prisutni složili da Ministarstvo za lokalnu upravu i samoupravu mora u najhitnijem roku da pripremi Katalog radnih mesta u javnoj upravi, naročiti iz razloga jer taj Katalog trebalo da se uredi još 2013. godine.

Nakon završene diskusije, **Odbor za obrazovanje, nauku, tehnološki razvoj i informatičko društvo, je većinom glasova (10 glasova – ZA, 1 - uzdržan), u skladu sa članom 173. stav 2. Poslovnika Narodne skupštine, predložio Odboru za finansije, republički budžet i kontrolu trošenja javnih sredstava** **da prihvati, u načelu, Predlog zakona o budžetu Republike Srbije za 2022. godinu, Razdeo 26 – Ministarstvo prosvete, nauke i tehnološkog razvoja**.

Izvestilac Odbora na sednici Odbora za finansije, republički budžet i kontrolu trošenja javnih sredstava određen je prof. dr Marko Atlagić, zamenik predsednika Odbora.

Sednica je završena u 14,40 časova.

Sednica je tonski snimana.

SEKRETAR ZAMENIK

PREDSEDNIKA ODBORA

prof. dr Marko Atlagić